# ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε.

**ΑΜΑΡΟΥΣΙΟΥ** **Μαρούσι 16 – 5 – 2025**

# Ταχ. Δ/νση: Λ. Κηφισιάς 211 Αρ. Πρ. : 100

**Τ.Κ. 15124 Μαρούσι**

**Τηλ. & Fax: 210 8020697**

**Πληροφορίες: Δημ. Πολυχρονιάδης (6945394406)**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ ΥΠΑΙΘΑ (υπόψη Υπουργού Παιδείας κας Σ. Ζαχαράκη), Περιφερειακή Δ/νση Πρ. & Δευτ. Εκπ/σης Αττικής, Δ/νση Π. Ε. Β΄ Αθήνας**

**Κοινοποίηση: Δ. Ο. Ε., Συλλόγους Εκπ/κών Π. Ε. της χώρας, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**ΘΕΜΑ: « Σχετικά με τη χορήγηση χωρίς περιορισμούς της άδειας άνευ αποδοχών λόγω ανατροφής τέκνου στις/στους εκπαιδευτικούς».**

Αξιότιμη κα Υπουργέ Παιδείας

σύμφωνα με τις έως τώρα κείμενες κανονιστικές διατάξεις περί χορήγησης άδειας άνευ αποδοχών λόγω ανατροφής τέκνου στις/στους εκπαιδευτικούς δεν ήταν δυνατή η τμηματική χορήγηση της άδειας ώστε αυτή να διακόπτεται κατά τους καλοκαιρινούς μήνες και να συνεχίζεται τον Σεπτέμβριο, όταν αρχίσει η νέα σχολική χρονιά.

Σύμφωνα με τις υπ’ αριθμ. 886/2024 και 174/2025 Αποφάσεις του Διοικητικού Εφετείου Αθηνών (Τμήμα Η΄) το Διοικητικό Εφετείο Αθηνών έκρινε ότι οι ισχύουσες διατάξεις δεν δύναται να ερμηνευθούν κατά τρόπο ώστε το υποχρεωτικό όριο της διάρκειας της άδειας ανατροφής τέκνου άνευ αποδοχών να συμπίπτει με τη λήξη του σχολικού έτους. Κατά συνέπεια, το Δικαστήριο ακύρωσε απόφαση Διεύθυνσης Πρωτοβάθμιας Εκπαίδευσης, με την οποία είχε χορηγηθεί στην αιτούσα – προσφεύγουσα εκπαιδευτικό άδεια ανατροφής τέκνου άνευ αποδοχών από 11/9/2023 μέχρι την ολοκλήρωση του σχολικού έτους (31/8/2024), καθώς η διάρκεια της άδειας υπερέβαινε τον αιτούμενο χρόνο. Το Δικαστήριο παρέπεμψε την υπόθεση στην Διοίκηση για νέα, νόμιμη κρίση.

Επιπροσθέτως, εκδόθηκε και η υπ’ αριθμ. 174/2025 Απόφαση του ιδίου Δικαστηρίου, η οποία, κατ’ ουσίαν, καταλήγει στο ίδιο συμπέρασμα με την υπ’ αριθμ. 886/2024 Απόφαση, επαναλαμβάνοντας την ερμηνεία των ισχυουσών διατάξεων σχετικά με τη διάρκεια της άδειας ανατροφής τέκνου άνευ αποδοχών.

Και οι δύο αποφάσεις του Διοικητικού Εφετείου Αθηνών άγονται στο ίδιο ακριβώς συμπέρασμα, ότι από την ειδική διάταξη του άρθρου 16 περ. Ε΄ του ν. 1566/1985 δεν προκύπτει η υποχρεωτική διάρκεια της χορηγούμενης άδειας άνευ αποδοχών, μέχρι τη λήξη του σχολικού έτους.

Από τις ανωτέρω αποφάσεις των Δικαστηρίων συνάγεται ότι οι μοναδικές προϋποθέσεις για τη χορήγηση της άδειας άνευ αποδοχών λόγω ανατροφής τέκνου/-ων σε γονείς - εκπαιδευτικούς είναι οι εξής:

1. Η ηλικία του τέκνου να μην υπερβαίνει τα οκτώ (8) έτη.

2. Η υποβολή της αίτησης από τον/την ενδιαφερόμενο/-η εκπαιδευτικό – γονέα να πραγματοποιείται μέχρι την 31η Μαΐου κάθε έτους, προκειμένου να διασφαλιστεί η εύρυθμη λειτουργία των σχολικών μονάδων, και να αφορά σε χρονικό διάστημα εντός του επόμενου σχολικού έτους.

3. Η ελάχιστη διάρκεια της χορηγούμενης άδειας να είναι τουλάχιστον ένας (1) μήνας.

4. Η συνολική διάρκεια της χορηγούμενης άδειας να μην ξεπερνά τα πέντε (5) έτη.

Περαιτέρω, επισημαίνεται ότι σύμφωνα με το άρθρο 53 παρ. 1 του Υπαλληλικού Κώδικα, τα χρονικά διαστήματα της άδειας άνευ αποδοχών για την ανατροφή τέκνου για τα οποία καταβάλλονται αποδοχές (2 μήνες για έως 2 τέκνα ή 3 μήνες για 3 και περισσότερα τέκνα), καθώς και οι 4 μήνες ανά τέκνο που λογίζονται ως χρόνος πραγματικής δημόσιας υπηρεσίας περιλαμβάνονται στο συνολικό χρόνο άδειας άνευ αποδοχών (5 έτη).

Επιπλέον, καθίσταται σαφές – βάσει των κείμενων κανονιστικών διατάξεων – ότι η αρμοδιότητα επί της χορήγησης της άδειας άνευ αποδοχών λόγω ανατροφής τέκνου ανήκει στον/στην οικείο/α Δ/ντή/τρια Εκπ/σης του/της εκπαιδευτικού.

Με βάση όλα τα ανωτέρω διαλαμβανόμενα, τα οποία είναι σε γνώση των υπηρεσιών του ΥΠΑΙΘΑ, δόθηκε απάντηση σε σχετικό ανάλογο ερώτημα Βουλευτή του ελληνικού κοινοβουλίου σύμφωνα με το οποίο οι υπηρεσίες του ΥΠΑΙΘΑ έχουν υποβάλει ιεραρχικά, προς υπογραφή, σχέδιο εγκυκλίου, που να εναρμονίζει τις κείμενες κανονιστικές διατάξεις περί χορήγησης άδειας άνευ αποδοχών λόγω ανατροφής τέκνου στις/στους εκπαιδευτικούς χωρίς περιορισμούς και σύμφωνα με το πνεύμα των παραπάνω δικαστικών αποφάσεων του Διοικητικού Εφετείου Αθηνών, χωρίς όμως μέχρι στιγμής να έχει εκδοθεί η εγκύκλιος αυτή.

Επειδή η μη έγκαιρη έκδοση και εφαρμογή της ως άνω εγκυκλίου καθιστά ιδιαίτερα προβληματική τη θέση όλων των εκπαιδευτικών που επιθυμούν να κάνουν χρήση των αδειών άνευ αποδοχών για ανατροφή τέκνων χωρίς περιορισμούς σας καλούμε να παρέμβετε άμεσα με στόχο την άμεσα έκδοση και εφαρμογή της εγκυκλίου αυτής έως τις 31 – 5 – 2025.

Παρακαλούμε για τις άμεσες δικές σας ενέργειες.

Καλούμε το Δ. Σ. της Δ. Ο. Ε. και τα Δ. Σ. των Σ. Ε. Π. Ε. της χώρας να προβούν άμεσα στην έκδοση ανάλογων αποφάσεων – επιστολών.

